તેના આ સપનાને ફરીથી પાંખો મળી કે જ્યારે નેહરૂજીની દીકરી શ્રીમતી ઈંદિરા ગાંધી વડાપ્રધાનપદે ફરીથી ચૂંટાયા. તેમણે રિચર્ડને એ મતલબનો લેખિત પરવાનો આપી દીધો કે તેની ફિલ્મમાં જ્યારે પણ જરૂર પડે ત્યારે તેને પોલીસ, લશ્કરની ત્રણે પાંખો અને ભારતીય રેલ્વેની મફતમાં મદદ મળી શકશે ! ઉપરાંત તેમણે ભારત સરકાર તરફથી આ ફિલ્મનાં નિર્માણમાં ત્રીજા ભાગનું ફંડ પણ રિચર્ડને આપવાનું વચન આપ્યું. રિચર્ડ માટે આ બધું ખૂબ જ આવકાર્ય હતું કારણ કે તેણે નેહરુજીના રાજમાં સરકારી અફ્સરોને મળવા માટે કલાકો બહાર બાંકડા પર બેસવાનો અનુભવ લઈ લીધો હતો ! (પણ બોલી પણ શું શકે કારણ કે એ અમલદારશાહી પણ આપણ ને બ્રિટિશ વારસા તરીકે જ મળેલી છે ને!) હવે રિચર્ડ ને તેનું સપનું હાથવેંતમાં લાગ્યું. જો કે હજી ઘણું બધું ખૂટતું હતું છતાં તેણે તૈયારીઓ શરૂ કરી દીધી. તેણે બધા સેટસ, લોકેશન નક્કી કરી દીધા પરંતુ હવે મુખ્ય મુદ્દો બાકી હતો ગાંધી કયાંથી લાવવા ?